CELEX: 62014TN0688
Language: mt
Date: 2014-09-19 00:00:00
Title: Kawża T-688/14: Rikors ippreżentat fid- 19 ta’ Settembru 2014 – Airport Handling vs Il-Kummissjoni

3.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 388/26
            
         Rikors ippreżentat fid-19 ta’ Settembru 2014 – Airport Handling vs Il-Kummissjoni
   (Kawża T-688/14)
   2014/C 388/32
   Lingwa tal-kawża: it-Taljan
   
      Partijiet
   
   
      Rikorrenti: Airport Handling SpA (Somma Lombardo, l-Italja) (rappreżentanti: R. Cafari Panico u F. Scarpellini, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla b’mod sħiħ id-Deċiżjoni C (2014) 4537 finali, tad-9 ta’ Lulju 2014, li permezz tagħha l-Kummissjoni Ewropea fetħet proċedura ta’ investigazzjoni formali fil-Każ SA.21420 (2014/NN) fir-rigward tal-istabbiliment tal-kumpannija Airport Handling S.p.A.;
            
         
               —
            
            
               sussidjarjament, u fil-każ remot li l-Qorti Ġenerali tiddeċiedi li tilqa’ biss uħud mill-ilmenti mressqa b’dan ir-rikors, tannulla d-deċiżjoni suesposta f’dan ir-rigward;
            
         
               —
            
            
               fi kwalunkwe każ, tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv huwa bbażat fuq ksur u applikazzjoni żbaljata tal-Artikoli 107(1) u 108(2) TFUE
               
                           —
                        
                        
                           Ir-rikorrenti tallega li d-deċiżjoni kkontestata hija vvizzjata sa fejn il-Kummissjoni Ewropea tassumi b’mod żbaljat li Airport Handling S.p.A. hija s-suċċessur ta’ SEA Handling, abbażi ta’ rabta preżunta ta’ kontinwità ekonomika bejn iż-żewġ kumpanniji, u li abbażi ta’ din il-premessa żbaljata adottat id-deċiżjoni tal-ftuħ tal-proċedura ta’ investigazzjoni formali.
                        
                     
         
               2.
            
            
               It-tieni motiv huwa wkoll ibbażat fuq ksur u applikazzjoni żbaljata tal-Artikoli 107(1) u 108(2) TFUE.
               
                           —
                        
                        
                           F’dan ir-rigward, ir-rikorrenti ssostni n-natura żbaljata tad-deċiżjoni sa fejn il-Kummissjoni ddeċidiet li l-kapitalizzazzjoni ta’ Airport Handling S.p.A. tista’ tirrappreżenta għajnuna mill-Istat inkompattibbli mas-suq komuni, u abbażi ta’ din il-premessa żbaljata fetħet il-proċedura ta’ investigazzjoni formali.
                        
                     
         
               3.
            
            
               It-tielet motiv huwa bbażat fuq ksur tal-prinċipju ta’ amministrazzjoni tajba.
               
                           —
                        
                        
                           F’dan ir-rigward, ir-rikorrenti ssostni li l-Kummissjoni, billi adottat id-deċiżjoni kkontestata, naqset mill-obbligu tagħha li teżamina b’mod imparzjali u diliġenti l-informazzjoni fil-pussess tagħha, u naqset li tikkunsidra r-rekwiżit marbut mal-ibbilanċjar tal-interessi involuti.